google/wiki40b huggingface dataset:
Kapp Trafalgar

Kapp Trafalgar (på arabisk: رأس الطرف الأغر (Altaraf alagar), spansk: Cabo Trafalgar) er et nes i provinsen Cádiz i Sørvest-Spania. Navnet kommer fra det arabiske Taraf al-Gharb, som betyr «vestens kapp». Slaget ved Trafalgar, et sjøslag i 1805, hvor den britiske marinen knuste Napoleons spansk-franske flåte, utspant seg ved kappet.
Det ligger ved Atlanterhavskysten, nordvest for Gibraltarstredet. Den internasjonale hydrografiske organisasjon definerer den vestlige begrensningen av stredet som en linje mellom Kapp Trafalgar i Spania og Kapp Spartel i Afrika. Et markant landemerke på kappet er et 34 m høyt fyrtårn, faro de Cabo Trafalgar, fra 1860.
Ferjesambandet Steinsland–Tofterøy

Steinsland–Tofterøy var et ferjesamband i Sund kommune i Hordaland på ca 200 meter. MF «Bilfergen» trafikkerte denne strekningen fra 1960 til 1972. I 1972 tok MF «Vatna» over helt til broen til Tofterøy åpnet i 1975.
Fergeleiet på Tofterøy-siden bærer navnet Rophammaren fra tiden før det ble opprettet organisert ferjetransport og personer som ønsket skyss måtte stå å rope over sundet etter båtførere.
Barnekor

Norges KFUK og KFUM

På slutten av 1800-tallet oppstår det som blir starten på dagens Norges KFUM - KFUK, kristelig forening for unge kvinner og menn. Utviklingen fra 1800-tallet og frem til i dag, har ført til disse foreningene som er Norges KFUM - KFUK. De driver aktiviteter som barneklubber,barneidrett og barnekor over hele landet.
I dag er KFUM - KFUK et viktig midtpunkt og redskap i arbeidet for drift av barnekor rundt om i hele landet. Norges KFUK-KFUM. De forskjellige barnekorene som er tilknyttet KFUK - KFUM er delt i flere aldersgrupper. De yngste barna finner vi i gruppen barn 0-9 år, neste gruppe er barna i gruppen Tweens 10 - 13 år og de eldste i gruppen Ungdom 14-19 år. Neste steg er da til Unge voksne som er for de i alderen 19 +.
Norges KFUK - KFUM er en av de største kristne organisasjonen for barn og ungdomsaktiviteter i Norge med 19 000 medlemmer fordelt på 500 grupper rundt i landet. Aktivitene består av forskjellige fritidsaktiviteter som barnekor

Musikkskoler

Et annet tilbud gis av kommunale og private musikkskoler. Gjennom et lovforslag som ble vedtatt den 5. juni 1997 i Stortinget, "Loven om grunnskole og den videregående opplæring", paragraf 13-6, ble det da bestemt at : "Alle kommuner skal ha et musikk/-kulturskoletilbud til barn og unge tilknyttet skoleverket og i samarbeid med det øvrige kulturlivet".
Det er et musikk eller kulturskoletilbud i alle de 430 kommunene i 2009, om det er alene i hver kommune eller gjennom interkommunale samarbeid, .
Drivkraften bak vedtaket er at barn og unge skal ha mulighet for å benytte tilbudene gjennom kulturskolene som musikk, dans, teater, visuelle kunstfag og barnekor blant annet. Totalt var medlemstallet tilknyttet norske kulturskolen i 2008 oppe i 109 000 medlemmer, der 14 000 av disse hadde mer enn én elevplass.
Mikal Setsaas

Biografi

Mikal Setsaas var eldste sønn av Christen Setsaas og hustru Sigrid Olsdatter Setsaas, født som den første av ti søsken. Han var gift med Brynhild Aftreth. De hadde 9 barn. Han delte farsgården Setsaas i Selbu med sin bror Ole og overtok halvparten Setsaas østre efter den offentlige delingen våren 1894. Men brødrene hadde drevet hver sin halvpart i noen år forut for delingen. Bygningene ble bygget opp på nye tufter på Odden der gården i dag ligger. Han drev gården i perioden 1893–1903 da sønnen Johan Setsaas overtok og drev gården frem til 1915, da broren Nikolay Setsaas overtok. Han drev gården frem til 1946, da hans sønn Mikal Setsaas overtok.
Mikal Setsaas døde lørdag 8. juli 1911 etter et lengre tids sykeleie.

Offentlig liv

Mikal Setsaas ble utdannet ved «Underofficersskolen i Trondhjem» og var trolig den første fra Selbu som gjennomgikk denne utdannelsen. Han holdt rangen furer før han tok avskjed med det militære og ble bruksbestyrer på Mustgodset i Hegra. I 1897 ble han innvalgt i Selbu herredstyre og var medlem av dette i 6 år. Han kom inn i ligningskommissionen, herredsstyret og formannskapet.
Respekt (organisasjon)

Respekt er en norsk ad hoc-organisasjon som arbeider mot rasisme og politivold.
Den ble opprettet i kjølvannet av at norsk-nigerianeren Eugene Ejike Obiora ble drept i forbindelse med en pågripelse i Trondheim 7. september 2006. Organisasjonen er aktiv i Oslo, Bergen og Trondheim, der den har tatt initiativ til flere demonstrasjoner.
Respekt krever blant annet at det må reises straffesak mot de involverte politimennene og at politimester Per Marum i Trondheim må gå av. De krever også en kraftigere innsats mot rasistiske holdninger innen politietaten, og vil i den sammenhengen blant annet innføre et krav til politifolk som stopper folk om å skrive ut et dokument der begrunnelsen for at de stoppes klargjøres, slik lovverket blant annet er i Storbritannia.
Jon Lundevall

Biografi

Etter examen artium i 1937 ble han cand.med. i 1946. Han ble allerede i 1947 vitenskapelig assistent på Universitetet i Oslo. I 1949 ble han prosektor ved Universitetet i Bergen. To år senere fikk han samme stilling ved Rettsmedisinsk institutt ved Universitetet i Oslo. Lundevall tok doktorgrad i 1959 på avhandlingen Serological studies of human blood platelets, altså om blodplatenes antigener og deres antistoffer. I 1965 ble Lundevall professor i rettsmedisin ved Universitetet i Oslo. Han var også dekan ved Det medisinske fakultet (UiO) fra 1971 til 1973. Han var formann i den rettsmedisinske kommisjon og fast rettsmedisinsk sakkyndig. Lundevall var medlem av Vitenskapsakademiet. Han var professor til han sluttet i 1989 og ble etterfulgt av Bjørnar Olaisen.
Lesjaverk

Lesjaverk er et sted i Lesja kommune, nord i Gudbrandsdalen. Stedet ligger om lag 4 mil nord for Dombås. Lesjaskogsvatnet ligger blant annet her. Raumabanen passerer Lesjaverk på vei til Åndalsnes og Dombås; toget stopper ved behov på Lesjaverk stasjon, som ligger 633 moh.. Europavei 136 går også forbi bygda. Ungene i bygda går på skole på Lesjaskog. Navnet kommer av jernverket som var i drift 1659-1812.

Jernverk

I Lesjaverk ble det etablert jernverk i 1659 (innehavere Jørgen Fillipsen/Phillipsøn og Joachim Irgens) basert på malmgruver i fjellet ovenfor, på gården Bjølveruds grunn. Gruvene hadde svært ujevn tilgang av malm og driften hadde flere opphold på 2-3 år. Lesjaskogsvatnet ble oppdemt av hensyn til vannforsyning til verket. Malmen var svært kromholdig og egnet seg best til produksjon av stangjern, og til dette formålet skal jernet ha vært av god kvalitet. Produktene ble fraktet ned Romsdalen og skipet ut fra Veblungsnes. Det var stadige nye eiere av verket. Verket ble nedlagt i 1812. Ifølge Helland hadde driften aldri noen stor betydning. Det er rester etter gruver, masovn og mange kolmiler spredd utover bygda.
Lesjaverk ble etablert på 1600-tallet i en periode da norsk bergverksdrift var under oppbygging. Før 1600 var det begrenset bergverksdrift i landet. Eldre verk var blant annet Fossum, Hakkedal, Eidsvoll og Ulefoss.
Rasmusdagen

Rasmusdagen (3. juni) er til minne om biskop Erasmus som i henhold til kristen tradisjon led martyrdøden i år 303, han ble drept av keiser Diokletians under hans kristenforfølgelser.
Svinøybrua

Svinøybrua er ei veibru i Svolvær i Nordland. Brua knytter Svinøya til Austvågøya og resten av Svolvær. Brua er 359 meter lang, med hovedspenn på 24 og 22,5 meter, og seilingshøyde 19 meter. Svinøybrua ble åpnet i 1964. Veien over brua er kommunal.
Kellybreen

Kellybreen er en bratt sidebre som strømmer sørvestover fra Mount Peacock og ut i Tuckerbreen like sør for Mount Titus i Admiralitetsfjellene i Antarktis.
Breen ble kartlagt av US Geological Survey (USGS) etter landmålinger og flyfoto tatt av U.S. Navy i 1960-62 og navngitt av Advisory Committee on Antarctic Names (US-ACAN) etter løytnant Anthony J. Kelly i US Navy, en militærlege ved Hallett-stasjonen i 1961.
Rudolf Schadow

Liv og virke

Han var eldste sønn og elev av Johann Gottfried Schadow. I 1810 dro han og broren Wilhelm til Roma for å studere, og der overtok de et atelier. Hans første selvstendige verk, en statue av Paris, ble utstilt i Berlinerakademiet i 1812, og viser at Schadow var inspirert av den danske billedhuggeren  Bertel Thorvaldsen. 
Han konverterte i 1814 til katolisismen.
Mathias Emilio Pettersen

Klubbkarriere

Emilio Pettersen startet med organisert ishockey som seksåring og spilte på Manglerud Stars alderbestemte lag før han gikk over til Lørenskog Ishockeyklubbs juniorlag. Han har siden begynnelsen spilt mot spillere som var to år eldre enn ham, og hans skøyteferdigheter og teknikk gjorde ham til et YouTube-fenomen.
Som 14-åring reiste han til Connecticut i USA for å spille juniorhockey for South Kent School i United States Premier Hockey League (USPHL).
 I den første sesongen noterte han seg for 41 poeng (18 mål og 23 assist) på 28 kamper. Sesongen etter, med 65 poeng på 40 kamper (21 mål og 44 assist) på 40 kamper. I 2016 ble han også tatt ut for å spille på Young Roosters U16-All Star Game i USPHL.
Den 4. januar 2016 underskrev han en såkalt «tender»-avtale med Omaha Lancers i United States Hockey League (USHL) for 2016/17-sesongen, et lag i det høyeste nivået av det amerikanske juniorishockeysystemet for spillere i 16-20-årsalderen. En tender-avtale innebærer at laget signerer Pettersen, i bytte mot at laget sier fra seg sitt førsterundevalg i USHL-draften i 2016.
Etter en treg start løsnet det til sist for Pettersen, og han avsluttet sesongen som den nest mest produktive spilleren i 2000-kullet med 27 målpoeng, kun slått av Rookie of the Year Andrej Svetsjnikov med 58 poeng.
Den 23. juni 2017 ble det kjent at Emilio Pettersen ble byttet bort til Muskegon Lumberjacks i bytte mot to draftvalg i 2018 (1. og 7. runde) og et draftvalg (2. runde) i 2019. På den etterfølgende treningsleiren fikk han positiv omtale.
Den 31.Januar 2018 hadde Eliteprospects.com en artikkel om hvor lenge Mathias har blitt scouted.
Mathias Emilio Pettersen – Scouted for over a decade
http://www.eliteprospects.com/article.php?id=234
Han har blitt garantert fullt stipend i fire år ved Denver University i NCAA Division I fra høsten 2018. 
Den 23. juni 2018 ble han draftet av Calgary Flames i NHL Entry Draft 2018. Han ble valgt i 6. runde som spiller nummer 167 totalt.

Landslagskarriere

Den 12. januar 2016 ble Emilio Pettersen tatt ut på Norges U16-landslag til ungdoms-OL 2016 i Lillehammer.
Den 5. april 2016 ble Emilio Pettersen tatt ut på Norges U18-landslag til U18-VM Divisjon IA i Minsk, hvor han noterte seg for fem målpoeng. Året etter spilte han igjen ved U18-VM Divisjon IA i Bled, hvor han med sine 12 målpoeng (4 mål og 8 assist) ble turneringens poengkonge.

Privat

Emilio Pettersen er sønn av den tidligere ishockeyspilleren Flemming Pettersen, som spilte på toppnivå for lag som Spektrum Flyers og Manglerud Star samt på juniorlandslagene.
Bootstrapping

Bootstrapping eller bootstrap er et uttrykk som brukes om statistiske metoder, der nye datasett simuleres med utgangspunkt i et opprinnelig datasett. Bootstrapping skjer ved gjentatte tilfeldige uttrekk og tilbakelegginger av data, slik at det oppnås mer robuste estimater.
Begrepet ble initiert av den amerikanske statistikeren Efron Bradley i 1979. Han hevder at uttrykket stammer fra det amerikanske uttrykket «to pull oneself up by one’s own bootstrap». Oxford English Dictionary forklarer uttrykket som «å ta i bruk eksisterende ressurser eller kapasiteter for å styrke (sin egen) posisjon til en ny situasjon eller et nytt nivå; å modifisere eller forbedre gjennom å bruke det som alt finnes.»
1. divisjon fotball for menn 2002

Opp- og nedrykk

De to beste lagene rykket direkte opp til Eliteserien 2003, mens nummer tre spilte kvalifisering om opprykk mot nummer 12 i Eliteserien. Fire lag rykket ned til 2. divisjon 2003.
Direkte opprykk: Tromsø og Aalesund
Kvalifisering: Brann behold plassen etter kvalifiseringskamper mot Sandefjord
Nedrykk: Åsane, Tromsdalen, Lørenskog og Tollnes
Økern

Økern er en delbydel sør i bydel Bjerke i Oslo, og navnet på et strøk innenfor den samme delbydelen. Delbydelen dekker også strøkene Refstad, Risløkka, Brobekk, Nordre Hovin, Aker sykehus, Bjerkebanen og Økern senter. 
Strøket Økern er et område øst for Ring 3. Økern senter med t-banenregnes av bydelen som et eget strøk, men omtales i dagligtale som Økern. Senteret er et av de eldre kjøpesentrene i Oslo.

Knutepunkt

Økern er et viktig trafikknutepunkt. T-Banestasjon med buss holdeplasser Økern stasjon Risløkka stasjon ligger på Risløkka og ikke på Økern på Grorudbanen ligger i området. Det er Oslos mest trafikkerte T-banelinje.  gir Økern forbindelse med T-baneringenvia Lørenbanen Alnabanen skjærer gjennom Økern, men brukes bare til godstrafikk og har ingen holdeplasser her. Riksvei 150 (Ring 3) fra Sinsenkrysset går gjennom Økerntunnelen og det mektige Økernkrysset. Østre Aker vei skjærer også gjennom området.
Økern næringspark ligger i hovedsak på sørsiden av Østre Aker vei, mye sentrert rundt Kabelgaten og Tårngata. En rekke bedrifter er lokalisert her, som NAVs Hjelpemiddelsentral, Teknologisk Institutt, Toyota Oslo og Kuben yrkesarena med Kuben videregående skole og Fagskolen Oslo Akershus. 
Aspelin Ramm er aktive i området for utleie av forretningsbygg i samarbeid med OBOS. Oxer eiendom eier bygningsmassen i mellom Kabelgaten og Tårngata. [Standar Telefon og kable fabrikk] er et signalbygg i området.

Etymologi og Økern gård

Den norrøne formen av gårdsnavnet Økern var Eykrin, antakelig uregelrett sammensatt av eik og vin som betyr naturlig eng eller gressbeite. 
Økern gård lå i dette området som etter navnet har hatt eikeskog. På slutten av middeelalderen ble gården delt i to bruk, men disse ble senere slått sammen igjen som kirkegods. Fra 1679 til 1681 var gården eid av stattholder Ulrik Fredrik Gyldenløve. Gården har også vært eid av Jens Bjelke, og fra 1794 til 1811 av høyesterettsdommer Peter Collett. Gården ble så solgt til forretningsmannen Ludvig Mariboe, som bodde her i to perioder fram til 1841, avbrutt av et opphold i Sverige. Gården ble oppstykket utover på 1800-tallet, overtatt av kommunen i 1938, og deretter utparsellert som byggetomter.
Det ligger tre gravhauger til gården, trolig fra eldre jernalder. Rester av hageanlegget er bevart rundt bygget til Økern sykehjem.
Sildajazz

Haugesund International Jazz Festival (Sildajazz) er en årlig jazzfestival i Haugesund i Rogaland som ble startet i 1987 med fire band, og har siden vokst til å involvere rundt 70 band og bortimot 400 norske og utenlandske musikere fordelt på mer enn 200 arrangementer.
Festivalen arrangeres av stiftelsen Sildajazzen og mottar støtte fra Norsk kulturråd.
Under festivalen tildeles en norsk jazzmusiker eller -gruppe Statoils sildajazzpris.
Koeberg kjernekraftverk

Koeberg kjernekraftverk er et kjernekraftverk som produserer elektrisk kraft like ved Cape Town i Western Cape i Sør-Afrika. Det ble bygget i perioden fra 1976 til 1984. Anlegget eies av selskapet Eskom. Dette er det eneste kjernekraftverket i Afrika.
Installert maksimal effekt i to reaktorer er om lag 1 840 MW, og årsproduksjonen i 2006 var på om lag 13,67 TWh elektrisk kraft.
Anna Petrovna av Russland

Oppvekst

Anna ble født utenfor ekteskap; foreldrene giftet seg først i 1712. Tsar Peter hadde planer om gifte bort døtrene til fremmede fyrstehus, for å inngå fordelaktige allianser. Anna og Elisabeths utdannelser bar preg av dette, hvorfor de fikk undervisning i litteratur, skrivning, dans og etikette. Anna kom med tiden til å mestre flere språk, deriblant fransk og svensk.
Den gottorpske minister Henning Friedrich von Bassewitz (1680–1749) forsøkte å få den unge hertug Carl Frederik av Slesvig-Holsten-Gottorp gift med en av tsardøtrene, således at hertugen med hjelp fra tsaren kunne vinne Slesvig tilbake fra Danmark, samt oppnå støtte til kravet om den svenske tronen.  
I november 1724 lyktes det Bassewitz å få underskrevet en traktat omkring ekteskap mellom Anna og Carl Frederik, og i mai 1725 ble paret gift i Trefoldighetskatedralen i St. Petersburg. Tsar Peter var på det tidspunkt allerede død. I traktaten frasa paret seg rett og krav til den russiske tronen på vegne av seg selv og evt. etterkommere. All rett til å utnevne etterkommere til den russiske tronen lå dermed hos monarken.

I Kiel

Paret oppholdt seg i St. Petersburg i to år til Annas more døde. Heretter ble stemningen mere kjølig overfor dem, og Anna og Carl Frederik følte seg tvunget til å reise til Holsten. De flyttet inn i Kiel slott, hvor forholdene var langt mindre enn de var vant til. Hertugen endret personlighet fra den muntre og galante herremann han var kjent som i St. Petersburg, til en uhøflig drukkenbolt. Han muntret seg mest med venner og fruentimmere, mens Anna ble overlatt til seg selv. Hun var ikke vandt til den slags behandling, og skrev derfor lange og beklagende brev til søsteren i Petersburg, for å få avløp for sin frustrasjon. 
21. februar 1728 fødte Anna en sønn som fikk navnet Carl Peter Ulrich. Han skulle senere bli tsar under navnet Peter III. Anna kom seg aldri riktig etter fødselen, og døde den 4. mars 1728. Hennes siste ønske var å bli begravet i nærheten av sine foreldre i Peter- og Pauluskatedralen i Petersburg. 
Til minne om sin hustru, stiftet Carl Frederik i 1735 St.-Annen-Orden – den eneste slesvig-holstenske orden.
Eikefrostmåler

Utseende

Hannen er en middelsstor (vingespenn 28 – 34 mm), slank, lyst gråbrun måler med store vinger. Antennene er smalt fjærformede. Forvingen er avrundt trekantet, gråbrun uten antydning til gulfarge. den har tre mer eller mindre tydelige, mørke tverrbånd, de to ytterste av disse er sterkt bølgete og flyter gjerne sammen bakerst i vingen. Nær ytterkanten er det en kort, svart lengdestrek. Den har ikke mørke flekker langs forvingens ytterkant. Hunnen er spoleformet, vingestumpene er knapt synlige. Den er korthåret og har middels lange bein. Antennene er trådformede og vel halvparten så lange som kroppen.

Levevis

Eikefrostmåleren lever i løvskoger med eik, som er larvenes viktigste næringsplante. Hannene flyr om natten, alt i februar – mars og er dermed blant de første sommerfuglene som er på vingene on våren, noe som gjenspeiles i artens engelske navn "the Spring Usher". Hunnene holder seg mest i ro og sender ut feromoner som tilrekker hannene.

Utbredelse

Eikefrostmåleren finnes i Europa, men ikke lengst i nord. I Norge finnes den bare sør for en linje fra ytre Telemark til Rogaland. I motsetning til de andre frostmålerne er den regnet som en sjelden og muligens truet art i Norge.
St. Galler Tagblatt

St. Galler Tagblatt (ofte omtalt som «Tagblatt») er med et opplag på 106 101 (2005) den største dagsavisen i det østlige Sveits. Avisen utgis av St. Galler Tagblatt AG, som overveiende eies av Neue Zürcher Zeitung (70 %) og Publicitas AG (25 %).
Avisen ble første gang publisert i  1839 Tagblatt der Stadt St. Gallen. Dagens navn stammer fra 1910. Avisens sjefredaktør er Gottlieb F. Höpli. Avisforlagets direktør er Daniel Ehrat.
Clinterocera

Utseende

Små til middelsstore (gjerne ca. 10 millimeter), avlange, kortbeinte, svarte gullbasser. Slekten kjennes lett på antennenes form, der det innerste leddet er svært forstørret, trekantet til klubbeformet. Dekkvingene kan ha en stor, rød eller oransje midtflekk eller felter kledt med lyse skjell.

Levevis

Artene er knyttet til maur og lever inne i tuene.
De voksne billene er rovdyr som lever av maurenes egg og larver, dette gjelder kanskje også larvene men det er også mulig at larvene eter plantemateriale som maurene drar inn i tua.

Utbredelse

Slekten er utbredt i Sørøst-Asia.
Jørund

Etymologi

Mannsnavnet Jørund har opprinnelse i det norrøne navnet Jǫrundr, som er dannet av norrøne jara, «kamp», og urnordiske -winduR, «vinner».
Kvinnenavnet Jørund er dannet som en variant av Jørunn, en dialektform av Jorunn. Dette navnet har opprinnelse i norrøne Iórunn og Iórunnr, dannet av leddene *jorr, «villsvin», jǫfurr, «høvding, konge», eller iór, «hest», sammensatt med unnr, «bølge», eller unna, «elske».
Joshua S. Horn

Bakgrunn

Han studerte medisin i England tidlig på 1930-tallet. Selv om han kom fra relativt enkle kår klarte han å finansiere og fullføre utdannelsen, - dels ved å arbeide ved siden av studiene. Influert av faren og den politiske stemningen i England på denne tiden meldte han seg inn i den sosialistiske medisinerforening. Da arbeidsløse i 1932 samlet seg i London under den store hungermarsjen stilte medlemmer i studentforeningen opp med førstehjelpstasjoner og medisinsk bistand. Med sin bokbaserte viten, manglende erfaring og haltende praksis var det ikke så mye de kunne bidra med i dette møtet med landets arbeiderklasse: «Selv om vi ikke ble til noen nytte for dem, tror jeg de hjalp oss», oppsummerte Horn i ettertid.

Lege

Som medisinerstudent utmerket han seg faglig, og ble etter endte studier foreleser ved Cambridge. En videre Cambridge-karriere var fristende, men til slutt bestemte han seg for å praktisere den medisin han hadde studert, og begynte på et hospital i London for å spesialisere seg innen kirurgi.
Sist i desember 1936 mønstret han på som skipslege på en båt i utenriksfart. Der fikk han snart erfare forskjellene ombord. Mens de britiske offiserene hadde hver sin dekkslugar, var den kinesiske besetningen stuet sammen i mannskapsrum akterut. Da skipet ankom Shanghai ble kontrasten enda større, mellom elendigheten blant de fattigste og livet i luksusbarene der en drink kostet mer enn en kinesisk arbeiders månedslønn.
Den andre verdenskrig ble bestemmende for de neste årene i Horns liv. Under Blitzen arbeidet han som kirurg i havneområdene i London. Deretter var han fire år i hæren, ble landsatt av amerikanske landingsfartøy i Normandie i 1944 og tjestegjorde blant annet i Holland.
Etter krigen etablerte han seg som kirurg i Birmingham, med familieliv og arbeid ved byens spesialsykehus for skadebehandling. Der ble han i syv år.

Virke i Kina

Men i Kina hadde kommunistene nå tatt over. Når det gjaldt helsevesen sto de overfor en formidabel oppgave. Det måtte bygges opp fra grunnen. Med sitt sosialistiske grunnsyn, sine kirurgerfaringer og et ønske om å utrette noe praktisk brøt Horn over tvert med livet i England. I 1954 reiste han med familien til Peking.
I Kina opplevde han hvordan det ble tatt krafttak for å bygge helsetjenester, samtidig som man snudde opp-ned på mange vedtatte sannheter. Under kulturrevolusjonen deltok han også da nettet av såkalte barfotleger ble etablert på landsbygda.
Etter 15 års arbeid i Kina skrev Horn boka Fei vekk alle skadedyr! med undertittelen «en engelsk kirurg i folkets Kina». Forordet var ved Edgar Snow. I England kom boka i 1969 med tittelen Away With All Pests. Den forelå i norsk utgave fire år etter, oversatt av Ebba Wergeland.
Macropliopsis

Utseende

En middelsstor, nokså kraftig, brunsvart oldenborre. Hodet har seks tenner foran. Oversiden har kraftig, tverrstilt mikroskulptur og er halvmatt, med noen flekker av lysgule skjell. Pronotum er rundet, mye bredere enn langt og noe smalere enn dekkvingene, som er nokså jevnbrede. Hos denne arten er ikke beina påfallende kraftige, ulikt mange andre Hopliinae.

Utbredelse

Slekten er endemisk for Madagaskar.
Boli

Boli (kinesisk: 勃利县; pinyin: Bólì Xiàn) er et fylke i provinsen Heilongjiang i Folkerepublikken Kina. Det ligger i byprefekturet Qitaihe.
Befolkningen var på 371 933 innbyggere i 1999.
Storbritannias forsvar

Historie

Regjeringen til Harold Wilson «motsto presset fra USA om å sende styrker til Vietnam [under Vietnamkrigen]. I stedet ble britiske styrker hentet hjem fra Sørøst-Asia og Golfen, mens stadig flere kolonier i Afrika ble uavhengig. Prosessen med å legge ned basene ble imidlertid reversert under regjeringen til» Edward Heath.